Az igaz istenimádat[[1]](#footnote-1)

Köszöntés: „Mert a papnak ajkai őrzik a tudományt, és az ő szájából tanítást várnak, mivel a Seregek Urának angyala ő.” Mal 2:7.

Bibliaolvasás: Jel 21: 9; 19-26.

Alapige: Jel 21: 26.

A múlt heti istentiszteleten azt hallottuk, hogy Krisztus az egyik hatalmas angyala által megmutatta Jánosnak az örök alapokkal bíró város szerkezetét és a város funkcióját. Hallottuk a város szerkezetéről, arról, hogy különös fala alapjának tizenkét kövén a tizenkét apostol neve van. Ezeken az alapokon nyugszanak tehát a falak, amelyen tizenkét kapu van Izrael tizenkét törzsének megfelelően. Pusztán geometriailag elképzelve azt látjuk, hogy az örök fundamentumra, aki az Írás más helyei alapján maga Krisztus, előbb az apostolok épültek bele és csak utána épült rá Izrael, majd tisztáztuk e mennyei sorrend titkát.

Szentlélek nemcsak a város szerkezetével akar tanítani. Különösen fontosnak tartja, hogy az örök alapokkal bíró város szerkezetének és külső megjelenésén túl annak vonzását és funkcióját[[2]](#footnote-2) is kihangsúlyozza, nyomatékosítsa, a szívünkbe írja. Alapigénk a város két fontos funkcióját mutatja meg: Világit és magához vonz. Az emberi világ e *hegyre* fölemelt, világító és vonzó város világosságában és vonzásában létezik, mintha bele lenne írva minden üdvözített szívébe az örök város, ahogy ezt Ábrahámról,[[3]](#footnote-3)Jézusról és a tanítványairól is olvassuk! Mi ez a vonzás? Ézsaiás 53. fejezete szerint ez egy taszítva vonzó ellenállhatatlan erő és hatalom. Itt olvassuk, hogy Jézus az Isten bárányaként úgy vette magára bűneinket, mintha ő követett volna el minden bűnt. Isten pedig ennek megfelelően büntette. Így szenvedett érettünk és helyettünk. Annyira eltorzította őt a bűnünk, hogy senki nem bírt rá nézni. A napvilágra hozott bűnt megvetjük és eltaszít magától.

Egyszer egy lány teherbe esett. Azért, hogy kedvesét megmentse az apja haragjától, ezt mondta: -„A lelkészünk a vétkes!” A lány apja erre meggyűlölte a lelkészt. Miután a lány megszült, egy vasárnap elvitte a gyermeket a templomba és az egész gyülekezet előtt oda vetette a lelkész karjaiba és ezt ordítozta:

-„Fogjad! Ez a lányom veled való kicsapongásának a gyümölcse!”

Káromkodva és kiabálva távozott. Az elámult gyülekezet magyarázatot kért. Ő azonban csak simogatta a gyermeket és ezt mondta:

-„Tehát az enyém vagy! Bizony az én szerettem leszel.”

Természetesen elvesztette a híveit. Az emberektől utálva, a legnagyobb szegénységbe nevelte a gyermeket. Több év múlva a lányt bántani kezdte a lelkiismerete és elmondta az igazat az apjának, ő pedig megdöbbenve és szégyenkezve erőt vett és elment a lelkipásztorhoz és bocsánatot kért, majd a gyülekezet előtt is elmondott mindent. A gyülekezet ismét magyarázatot várt. De a lelkész csak ennyit mondott:

-„Azt akarjátok mondani, hogy a gyermekem nem az enyém? Bizony az én szerettem ő!” Példán lelkésze nem védte magát, amikor ártatlanul vádolták, ártatlanságával se dicsekedett, amikor az nyilvánvaló lett.[[4]](#footnote-4) Mindezeket az Úr lábai elé tette le. Ezt jelenti az Úr gondolkodásmódja és indulata[[5]](#footnote-5) szerint élni. Mindez pedig egy taszítva vonzó hatalom és erő, ami a menyei város működésének képében áll most előttünk.

Tudjuk, hogy nem akármilyen, vagyis emberi kéz által épített városról van szó itt, hanem a mennyei Jeruzsálemről, mint férje számára felékesített menyasszonyról. Nyilvánvaló, hogy a Krisztussal egy testet képező dicső anyaszentegyház áll előttünk, a szentek közössége, azok, aki Krisztus dicsőséges lényéből részesültek, Kik Szentháromság egy örök Isten világosságától maguk is világossággá váltak.

Alapigénkben azt látjuk, hogy kiszabadított, megszabadított, megmentett, megőrzött, és üdvözített nemzetek az örökkévaló Krisztussal egyetlen élő testet képező város világosságában járnak, királyaik pedig oda viszik tisztességüket és dicsőségüket. Hasonló hódolat és istendicsőítés ez ahhoz, amit a Jel 4:4; 9-11 és az Jel 5: 8-10-ben olvashatunk, és ez az, amiért az Úr imájában így könyörgünk:

„Jöjjön el a te országod; legyen meg a te akaratod, mint a mennyben, úgy a földön is.”[[6]](#footnote-6)

Minden valóságosan megváltott Isten gyermeke minden nap és alkalomról alkalomra, újabb és újabb zsoltárokban, teljes szívéből hálákat adva így dicsőíti örökkévaló Urát:

„Méltó vagy Uram, hogy végy dicsőséget és tisztességet és erőt; mert te teremtettél mindent, és a te akaratodért vannak és teremttettek.”[[7]](#footnote-7)Méltó vagy, hogy elvedd a könyvet és megnyisd annak pecsétjeit: mert megölettél, és megváltottál minket Istennek a te véred által, minden ágazatból és nyelvből és népből és nemzetből, és tettél minket a mi Istenünknek királyokká és papokká; és uralkodunk a földön.”[[8]](#footnote-8)

Ez az istendicsőítés tehát már nem egy pénzre, aranyra, ha úgy tetszik kizsákmányolásra épített világ vastörvénye szerint történik, hanem az Isten országának vasnál is erősebb törvénye szerint, az Úr királyságában, mely uralomnak soha nem lesz vége. Ennek a dicső kezdetnek látjuk az első mozdulatait Krisztus Urunk testet öltésekor, csodálatos fogantatásakor és az Úr Jézus születésekor, amikor a napkeletről érkezett bölcsek a „kincseiket kitárván, ajándékokat adtak neki: aranyat, tömjént és mirhát.”[[9]](#footnote-9)Vegyük sorra!

Urunk szeplőtlen fogantatása nem történhetett volna meg Mária és József istendicsőítése, az Ő előtte való teljes értékű hódolásuk nélkül. Mi volt ez az önfeledt hódolás a Mindenható trónja előtt, amelyben minden tisztességüket Istennek adták? Két főbb eleme volt a hódolásuknak. Mindkettőt, az Isten igéjét segítségül híva fogalmazhatjuk meg magunknak. Íme az első:

Aki követi az igazságot és az irgalmasságot, nyer életet, igazságot és tisztességet. (Péld 21:21.) A második elem a következő lenne: „Az embernek kevélysége megalázza őt; az alázatos pedig tisztességet nyer.”(Péld 29:23.)

Mária és József igazság és irgalmasság követők voltak, mely kegyelem igaz alázatra és engedelmességre vezette őket. Amikor tehát Mária azt az igét hallotta, hogy ő lesz a Megváltó édesanyja, magát megalázva az Örökkévaló lábához tette le, szüzességének, tisztaságának, jó hírnevének, szentségének és minden nemű tisztességének koronáját, vállalva az örök megszégyenítést, gyalázatot és a parázna házasságtőknek járó halált. Mindezt egyetlen örök ámenben oda helyezte Üdvözítő Királya lábához. Isten kegyelme fel is magasztalta őt, minden asszony közül a legboldogabb anyai név megajándékozásával.

Hasonlóképpen cselekedett József is, aki hallván hallotta, hogy szeretett jegyese az Isten Fiával, a várva várt Messiással várandós. Szentlélekisten megpecsételte benne Istennek ezt az igazságát, melyből erőt merítve mérhetetlen szeretettel fedezte be Mária kiszolgáltatottságát, osztozva szerelmese, vagyis az áldott Mária minden terhében. Szívleljük meg az ő példaértékű istenimádatukat, ami nem beszéd volt pusztán, hanem teljes önmaguk Istennek való szentelése. Könnyű lett volna ez az istenimádat? Nem gondolom! Igaz és oroszlánszívű királyként, halált megvetve, örök imádattal borultak le Isten előtt, mely hódolatban a menny és a föld elválaszthatatlanul eggyé lett. Engedelmességükben beteljesült az úri ima minden szava!

Ők tehát, majd pedig később a betlehemi pásztorok, a keleti bölcsek, és hozzájuk hasonlóan sokan mások is, bizony örök Szabadítójuk és Üdvözítőjük előtt hódoltak, pontosan úgy, ahogy a mennyben a huszonnégy vén. Eben a mennyei imádatban valósul tehát meg az Uri ima, különösen az első három kérése, azaz, hogy „szenteltessék meg a te neved, jöjjön el a te országod, legyen meg a te akaratod, amint a mennyben úgy a földön is.” De látjuk, hogy az ő földi életükben, elkezdődve beteljesedett az Uri ima doxológiája, vagyis a záró része is, mert az Isten igaz imádóinak mindent odaadó leborulásában már földi és egyben mennyei valóság is az, hogy az Istené az országlás, a hatalom, és a dicsőség örökön örökké!

Isten ígéretet tett népének, hogy ennek az elkezdődött Isten imádatnak eljön a beteljesedése és kiteljesedése erre a földre, amikor halál nem lesz többé, se könny, sem fájdalom. Hogy mi lesz ennek a dicsőségnek végső formája, nos, a teológusok ezen a ponton nincsenek egy véleményen. Vannak, akik a Jelenések könyvével együtt azt mondják, hogy lesz egy ezer évig tartó időszak, amikor az Isten földi viszonylatokban helyreállított szolgálatát hús-vér emberek imádataként kell elképzelnünk, amikor az emberek élete meghosszabbodik és a fák életével fog vetekedni. Mások azt mondják, hogy az új ég és új föld tökéletes világát nem hús-vér emberek fogják lakni, hanem ujjá teremtett emberek, kiknek istenimádata tökéletes és többé soha semmi nem fogja azt megrontani. Van olyan elgondolás is, hogy a halottak első feltámadását és mennybemenetelét követően a Krisztus teste, az anyaszentegyház mindenkor Krisztussal lesz a mennyekben és vele együtt uralkodik a helyreállított földi világon ezer évig.

János, akit Krisztus egyik nagyhatalmú angyala végig kísért lélekben a mennyel összekapcsolt földi lét és a földivel összekapcsolt mennyei valóság állomásain, úgy ad nekünk is betekintést az Isten valóságába, mintha János végig fotózta volna ezt a különös utat, nekünk pedig a fotóalbumot forgatja képről képre. Több fotót is mutat a mennyei istentiszteletről. Ha pedig ezeket látva azt kérdezem, hogy milyen az üdvözült szentek örök istentisztelete és köztük a megnevezetteké, a Máriáé és a Józsefé, akkor csak egy felelet van rá. Olyan, ahogyan azt az evangéliumban látjuk, amikor a hit engedelmességében nincs többé külön menny, és külön föld, hanem a kettő egyetlen egy valóság. Bárhogy valósuljon is meg az eljövendő világban a mi Istenünk Jelenések könyvében látható igéje és ígérete, számunkra, akik hiszünk, a dicsőségünk és koronánk letétele az Úr királyi széke előtt, mindennapi életgyakorlat, s ha még nem az, akkor nagyon gyorsan felül kell vizsgálnunk hitünket és keresztyénségünket.

Luther a következőket mondja erről az Istennek tetsző és Őt dicsőítő szolgálatról:

„Hogyan fordíthatnánk kincseinket (akik ezt közülünk megtehetik), pénzünket és javainkat arra, hogy Krisztus Urunk országa fenntartassék és gyarapodjék, és/hogy a nyomorgó gyermekek élelemhez jussanak? Ezt így kell érteni: vagyonunkkal elő kell mozdítanunk, hogy legyenek szorgos igehirdetőink, kitűnő egyházi szolgáink és iskolamestereink, hogy eltartsuk szegényeinket, aki eledelüket betegség, vagy más szükség miatt nem tudják maguk előteremteni. És különösen azt, hogy azokat a fiatal fiúkat, akik tanulásra alkalmasak, felneveljük, hogy majd utódainknak rátermett prédikátorai és egyházi szolgái legyenek.

Mert ebben az esetben úgy kell eljárnunk, mint az előrelátó kertésznek, aki mindig zsenge fákat olt, hogy oda, ahol ma, vagy holnap egy öreg fa kidől, hamarosan másikat ültethessen a helyére, amely majd terem. Aki tehát a pénzét ebbe fekteti, az ugyanúgy ajándékul és áldozatul adja azt a *kisded* Jézusnak, mint a bölcsek (a maguk ajándékát).”[[10]](#footnote-10)

Feltételezzük Istenről, hogy egyes dolgok átadását várja tőlünk. Azt is gondoljuk, hogy Isten végső követelése velünk szemben a halál vállalása. Hát nem! Ettől a tévedéstől tisztít meg igéje által. A hallott történetekből és látott szemléltetésekből megtanulhatjuk, hogy  Isten a Krisztus halála általi odaáldozást kívánja, amely által képessé tesz arra, amit Jézus tett: hogy életünket odaszánjuk. Nem úgy halunk meg, ahogy fellángolt szeretetében Simon Péter akarta volna, úgy mond "kész vagyok veled a halálba menni",[[11]](#footnote-11) hanem így: „kész vagyok annyira eggyé lenni a te haláloddal, hogy életemet Istennek szentelhessem". Isten szemében mit sem ér, ha meg akarunk halni érte. Azt akarja, hogy "élő áldozattá" légy (Róm 12,1), hogy minden erődet odaadd neki, Jézus Krisztus áldozata által megváltva és megszentelve. Isten sohasem mondja, hogy valamit csak azért adjunk oda, hogyéppen csak odaadjuk; hanem azért kívánja tőlünk ezeknek a dolgoknak a feladását, hogy hozzájuttasson ahhoz az egyhez, amiért érdemes élni: a vele közösségben való élethez! Ennek az életnek a kibontakozását gátoló kötelékek megoldozásáról van itt szó. Mihelyt Jézus halálával eggyé leszünk, ezek a kötelékek nyomban lehullanak, mi pedig olyan szoros közösségbe jutunk Istennel, hogy életünket is oda tudjuk áldozni neki, ahogy erre a hit hősei mindnyájan készen voltak, Mária és József is. Az ilyen áldozat kedves Isten előtt.[[12]](#footnote-12) Ámen

1. De eljő az óra, és az most vagyon, amikor az igazi imádók lélekben, és igazságban imádják az Atyát: mert az Atya is ilyeneket keres, az ő imádóiul. Az Isten lélek: és akik őt imádják, szükség, hogy lélekben és igazságban imádják. Ján 4:23-24. [↑](#footnote-ref-1)
2. És a pogányok, akik megtartatnak, annak világosságában járnak; és a föld királyai az ő dicsőségüket és tisztességüket abba viszik. És annak kapui be nem záratnak nappal ( éjszaka ugyanis ott nem lesz); És a pogányok dicsőségét és tisztességét abba viszik. Jel 21:24-26. [↑](#footnote-ref-2)
3. Zsid 11:10; 16. [↑](#footnote-ref-3)
4. Richard Wurmbrand: Útban a csúcsok felé-Száz meditáció. Stephanus Kiadó, ICA Literature Service POB 721, CH-8280 Kreuzlingen Switzerland. 1990. o. 85. [↑](#footnote-ref-4)
5. Annakokáért az az indulat legyen bennetek, mely volt a Krisztus Jézusban is, Aki, mikor Istennek formájában vala, nem tekintette zsákmánynak azt, hogy [ő] az Istennel egyenlő, Hanem önmagát megüresíté, szolgai formát vévén föl, emberekhez hasonlóvá lévén; És mikor olyan állapotban találtatott mint ember, megalázta magát, engedelmes lévén halálig, még pedig a keresztfának haláláig. Annakokáért az Isten is felmagasztalá őt, és ajándékoza néki oly nevet, amely minden név fölött való; Hogy a Jézus nevére minden térd meghajoljon, mennyeieké, földieké és föld alatt valóké. Fil 2:5 -10. [↑](#footnote-ref-5)
6. Máté 6:10. [↑](#footnote-ref-6)
7. Jel 4:11. [↑](#footnote-ref-7)
8. Jel 5:9-10. [↑](#footnote-ref-8)
9. Mt 2: 11. [↑](#footnote-ref-9)
10. Koinónia: Luther Márton mélysége és magassága, Koinónia Kolozsvár 2010. o.17. [↑](#footnote-ref-10)
11. Máté 26:35. [↑](#footnote-ref-11)
12. Oswald Chambers: Krisztus mindenekfelett, Primo/Evangéliumi Kiadó, Budapest 1992. o. 10. [↑](#footnote-ref-12)